CELEX: 32012D0072
Language: hu
Date: 2012-02-07 00:00:00
Title: 2012/72/EU: A Bizottság végrehajtási határozata ( 2012. február 7. ) a sertések hólyagos betegsége leküzdését célzó olaszországi és a klasszikus sertéspestis leküzdését célzó litvániai 2011. évi biztonsági intézkedésekhez nyújtható uniós pénzügyi hozzájárulásról (az értesítés a C(2012) 577. számú dokumentummal történt)

9.2.2012   
            
            
               HU
            
            
               Az Európai Unió Hivatalos Lapja
            
            
               L 36/29
            
         A BIZOTTSÁG VÉGREHAJTÁSI HATÁROZATA
   (2012. február 7.)
   a sertések hólyagos betegsége leküzdését célzó olaszországi és a klasszikus sertéspestis leküzdését célzó litvániai 2011. évi biztonsági intézkedésekhez nyújtható uniós pénzügyi hozzájárulásról
   (az értesítés a C(2012) 577. számú dokumentummal történt)
   (Csak az olasz és a litván nyelvű szöveg hiteles)
   (2012/72/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 3. cikkére,
   mivel:
   
               (1)
            
            
               A sertések hólyagos betegsége a sertések vírusos fertőző betegsége, amely zavart okoz a kereskedelemben és a harmadik országokba irányuló kivitelben.
            
         
               (2)
            
            
               A klasszikus sertéspestis a sertések és a vaddisznók vírusos fertőző betegsége, amely zavart okoz az Unión belüli kereskedelemben és a harmadik országokba irányuló kivitelben.
            
         
               (3)
            
            
               A sertések hólyagos betegségének kitörése esetén fennáll annak a veszélye, hogy a kórokozó átterjed az érintett tagállamon belül más sertéstartó gazdaságokra, illetve az élő sertés vagy a sertésből készült termékek kereskedelmén keresztül más tagállamokra és harmadik országokra.
            
         
               (4)
            
            
               A klasszikus sertéspestis kitörése esetén fennáll annak a veszélye, hogy a kórokozó átterjed az érintett tagállamon belül más sertéstartó gazdaságokra, illetve az élő sertés, a sertésből készült termékek, illetve a sertéssperma, -petesejt és -embrió kereskedelmén keresztül más tagállamokra és harmadik országokra.
            
         
               (5)
            
            
               Az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelv (2) olyan intézkedéseket határoz meg, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul alkalmazniuk kell.
            
         
               (6)
            
            
               A klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelv (3) meghatározza azon intézkedéseket, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul alkalmazniuk kell.
            
         
               (7)
            
            
               A 2009/470/EK határozat meghatározza azokat az eljárásokat, amelyek az egyes állat-egészségügyi intézkedésekhez – beleértve a biztonsági intézkedéseket is – nyújtható közösségi pénzügyi hozzájárulást szabályozzák. A fenti határozat 3. cikke (2) bekezdésének értelmében a tagállamoknak a 3. cikk (1) bekezdésében szereplő fertőző betegségek felszámolására irányuló egyes intézkedések költségéhez pénzügyi hozzájárulást kell kapniuk.
            
         
               (8)
            
            
               A 2009/470/EK határozat 3. cikke (6) bekezdésének első francia bekezdése meghatározza a tagállami költségeknek az uniós pénzügyi hozzájárulás által fedezhető hányadát.
            
         
               (9)
            
            
               A 3. cikk (1) bekezdésében szereplő fertőző betegségek felszámolására irányuló biztonsági intézkedésekhez nyújtott uniós pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (4) szabályozza.
            
         
               (10)
            
            
               2011-ben Olaszországban kitört a sertések hólyagos betegsége. Az olasz hatóságok az Élelmiszerlánc- és Állategészségügyi Állandó Bizottság keretein belül haladéktalanul tájékoztatták a Bizottságot és a többi tagállamot az uniós rendelkezésekkel összhangban bevezetett, a betegségek bejelentésére és felszámolására vonatkozó intézkedésekről és azok eredményéről.
            
         
               (11)
            
            
               2011-ben Litvániában klasszikus sertéspestis megbetegedések fordultak elő. A litván hatóságok az Élelmiszerlánc- és Állategészségügyi Állandó Bizottság keretein belül haladéktalanul tájékoztatták a Bizottságot és a többi tagállamot az uniós rendelkezésekkel összhangban bevezetett, a betegségek bejelentésére és felszámolására vonatkozó intézkedésekről és azok eredményéről.
            
         
               (12)
            
            
               Az olasz és a litván hatóságok a 2009/470/EK határozat 3. cikkének (2) bekezdésében és a 349/2005/EK rendelet 6. cikkében előírt intézkedések tekintetében teljes mértékben eleget tettek valamennyi technikai és igazgatási kötelezettségüknek.
            
         
               (13)
            
            
               Az uniós hozzájárulás pontos összegét még nem lehet meghatározni ebben a szakaszban, mivel a kártalanítások költségeiről és az operatív kiadásokról nyújtott információk még csak a kiadások becsült értékét tartalmazzák. Mivel jelentős összegről van szó, Litvánia esetén meg kell határozni az első részlet összegét.
            
         
               (14)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Az Olaszországnak nyújtandó uniós pénzügyi hozzájárulás
   (1)   Az olaszországi 2011. évi sertések hólyagos betegségének leküzdése érdekében, a 2009/470/EK határozat 3. cikke (2) és (6) bekezdésének értelmében végrehajtott intézkedések nyomán a tagállamra háruló költségek fedezésére Olaszország számára uniós pénzügyi hozzájárulást kell nyújtani.
   (2)   Az (1) bekezdésben említett pénzügyi hozzájárulás összegét egy későbbi, a 2009/470/EK határozat 40. cikkének (2) bekezdésében meghatározott eljárás szerint elfogadott határozatban állapítják meg.
   2. cikk
   A Litvániának nyújtandó uniós pénzügyi hozzájárulás
   (1)   A litvániai 2011. évi klasszikus sertéspestis leküzdése érdekében, a 2009/470/EK határozat 3. cikke (2) és (6) bekezdésének értelmében végrehajtott intézkedések nyomán a tagállamra háruló költségek fedezésére Olaszország számára uniós pénzügyi hozzájárulást kell nyújtani.
   (2)   Az (1) bekezdésben említett pénzügyi hozzájárulás összegét egy későbbi, a 2009/470/EK határozat 40. cikkének (2) bekezdésében meghatározott eljárás szerint elfogadott határozatban állapítják meg.
   3. cikk
   A kifizetés szabályai
   A 2. cikk (1) bekezdésében előírt uniós pénzügyi hozzájárulás részeként 700 000,00 EUR kerül kifizetésre Litvánia részére első részletként.
   4. cikk
   Címzettek
   Ennek a határozatnak az Olasz Köztársaság és a Litván Köztársaság a címzettje.
   
      Kelt Brüsszelben, 2012. február 7-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 155., 2009.6.18., 30. o.
   
      (2)  HL L 62., 1993.3.15., 69. o.
   
      (3)  HL L 316., 2001.12.1., 5. o.
   
      (4)  HL L 55., 2005.3.1., 12. o.